《瑞鹤仙 宜兴周贞女未字守节》
清代·蔡捷

麻衣因嫁设。伴鬼幄孤灯，夜分明灭。朦胧若来接，向未知郎面，转生羞怯。

冰心皎洁。誓毕生、空床对月。想当年、抱雁家来，已把双翎分折。

休说。冥途辽绝，温凊翁姑，死生何别。古今义烈，差片念，误清节。

拚伶仃形影，抛将同衾，熬到泉台共穴。莫道巾帼柔肠，须眉谁埒。

作者简介：字羽仙，闽县人，知县林云铭室。有《挹奎楼词》。